  ИА «Удмуртия» Удмуртиысь федерал сюресъёсты азинтон понна 2017-тӥ арын 1 миллиард 300 миллион манет пала висъялозы. Таяз арын сюресъёсты лэсьтон пумысен чакланъёс сярысь иворъёсъя «Удмуртия» агентстволы 14-тӥ южтолэзе вераз элькунлэн тӧроез Александр Соловьёв. Пусъёмы, кылем арня пумын Москвае ветлыкуз улосвыл кивалтӥсь сюрес возёс удысэз азинтон ужпумъёсъя кӧня ке пумиськонъёс ортчытӥз, ивортэ элькун тӧролэн но кивалтэтлэн пресс-службазы. Улосвылысьтымы федерал трассаез азинтонлы 2017-тӥ арын федерал коньдэтысь 1 миллиард 300 миллион манет пала висъяны чакламын. Тодэ вайыто, кылем арын ми Ижкарлэн шундыпуксён палтӥз котыр сюреслэсь 40 иськемзэ федерал асъетэ сётимы. Таяз арын сюресчиос сое тупатъян борды басьтӥськозы Удмуртилэн тӧроез Александр СоловьёвАлександр Соловьёв озьы ик ватсаз, гурт сюресъёсты лэсьтон уж но азьланьтэмын луоз шуыса, со пумысен Росавтодорен вераськемын (со сярысь тупанкыл юнматэмын — ред.). «Федерал центр ласянь со понна 520 миллион манет висъяны чакламын. Нимысьтыз федерал программа улсын кылем арын элькунысь 15 черкогуртъёсты чурыт шобретэн сюресъёсын герӟаны быгатӥмы ке, таяз арын черодын эшшо 14 улон интыос», — пусйиз элькунлэн кивалтӥсез. Интыысь сюресъёсты тупатъян сярысь ке, Александр Соловьёвлэн верамезъя, элькунысь каръёсысь но ёросъёсысь сюресты выльдыны, азбаръёсты тупатъяны умой луонлыкъёс сётыны кулэ «Формирование комфортной городской среды» но «Безопасные и качественные дороги» валтӥсь федерал ӵектосъёс. Тодэ вайытом, со сюресъёсты выльдыны кылем арын элькун коньдэтысь 1 миллиард 500 миллион манетлэсь трос коньдон висъямын вал. Удмуртиысь улон интыосын 107 иськем сюресъёс но 180 пала азбаръёс тупатъямын. Сад-бакчаос дорозь сюресъёсты тупатъян программа улсын эсэпъёсъя тупатэмын 7 сюресъёс, оглом 13 иськем. Озьы мынон-ветлон умойгес луиз 27 сад-бакча эштосъёс яке 10 сюрс 500 участокъёс дорозь. Тегъёс: Удмуртия АлександрСоловьёв сюресъёс гуртсюресъёс тупатъянужъёс  